На основу чл. 38. ст. 2 и 4 Закона о удружењима ( "Сл. гласник РС " бр 51/09, 99/11- др. закони и 44/18- др. закон), чл. 6. Уредбе о средствима за подстицање програма или недостајућег дела средстава за финансирање програма од јавног интереса које реализују удружења ("Сл. гласник РС" бр. 16/18), чл. 46 .Одлуке о буџету града Сремска Митровица за 2019. годину ("Сл. лист града Сремска Митровица" бр 14/18 и 9/19) и тачке III Програма доделе буџетских средстава као дотација удружењима грађана из области заштите животне средине за 2019. годину бр.401-806/2019-III од 20.9.2019. године**,** начелник Градске управе за пољопривреду и заштиту животне средине, расписује

**ДРУГИ КОНКУРС**

**за финансирање програма од јавног интереса које удружења грађана реализују**

**у области заштите животне средине**

**KO МОЖЕ БИТИ УЧЕСНИК КОНКУРСА:**

Удружење грађана:

- које има седиште на територији Града Сремска Митровица,

- које регистровану делатност обавља на територији Града Сремска Митровица и

- које је наменски утрошило и наративним и финансијским извештајима оправдало средства добијена из буџета Града Сремска Митровица по претходним конкурсима.

**КРИТЕРИЈУМИ ЗА ДОДЕЛУ СРЕДСТАВА:**

Подносилац пријаве мора да испуни критеријуме утврђене Уредбом о средствима за подстицање програма или недостајућег дела средстава за финансирање програма од јавног интереса која реализују удружења ("Службени гласник РС" бр. 16/18):

1) референце програма: област у којој се реализује програм, дужина трајања програма, број корисника програма, могућност развијања програма и његова одрживост;

2) циљеви који се постижу: обим задовољавања јавног интереса, степен унапређења стања у области у којој се програм спроводи;

3) суфинансирање програма из других извора: сопствених прихода, буџета Републике Србије, аутономне покрајине или јединице локалне самоуправе, фондова Европске уније, поклона, донација, легата, кредита и друго, у случају недостајућег дела средстава за финансирање програма;

4) законитост и ефикасност коришћења средстава и одрживост ранијих програма: ако су раније коришћена средства буџета, да ли су испуњене уговорне обавезе.

Приликом доделе дотација, предност ће имати удружења грађана која испуњавају и следеће критеријуме, и при томе бити рангирана доделом бодова скале за бодовање, на следећи начин:

* да је реч о пројекту из области заштите животне средине који је од јавног интереса , који за циљ има подстицај и јачање нивоа еколошке свести грађана или побољшање услова рада удружења (набавка опреме, финансирање сталних трошкова за време реализације пројекта), до 20 поена
* капацитет носиоца пројекта, да су квалификације и референце пројектног тима усклађене са предложеним циљевима, резултатима и активностима пројекта, до 20 поена
* да су јасно формулисани циљеви пројекта, до 10 поена
* да имају разрађен и изводљив план реализације пројекта, до 10 поена
* да су планиране активности усклађене са циљевима пројекта и циљном групом,до 15 поена
* да имају прецизно и детаљно приказан наративни буџет, до 10 поена
* да имају реалан и оправдан буџет, у односу на планиране активности, до 10 поена

- да је директно одговорно за припрему и реализацију програма, до 5 поена.

**ИЗНОС СРЕДСТАВА ПЛАНИРАН ЗА ФИНАНСИРАЊЕ ПРОГРАМА**

Одлуком о буџету Града Сремска Митровица за 2019. Годину („Службени лист Града Сремска Митровица“ бр. 14/2018 и 9/19) за ове намене планирана су средства у износу од **4.000.000,00** (**четиримилионадинара) динара, на позицији - 113 - дотације невладиним организацијама**.

**РОК РЕАЛИЗАЦИЈЕ ПРОГРАМА**

Средства се додељују за програме од јавног интереса који ће бити реализовани од 1.1.2019. године до 15. 12.2019. године.

**КОНКУРСНА ДОКУМЕНТАЦИЈА** коју су удружења (која морају бити уписана у Агенцији за привредне регистре) обавезна да доставе:

1. образац пријаве на конкурс,

2. Програм рада и финансијски план удружења за 2019. годину**.**

**НАЧИН ПРИЈАВЉИВАЊА**:

Оверена и одштампана пријава обавезне конкурсне документације и електронска верзија конкурсне документације, доставља се у затвореној коверти са назнаком "Конкурс за доделу средстава удружењима грађана за финансирање програма од јавног интереса у области заштите животне средине - НЕ ОТВАРАТИ ПРЕ ЗАВРШЕТКА КОНКУРСА", путем поште (препоручено), или лично, на шалтеру бр. 3 или 4 Услужног центра Градске управе Сремска Митровица.

Пријава се шаље поштом на адресу:

Градска управа за пољопривреду и заштиту животне средине

Светог Димитрија 13

Сремска Митровица

Конкурсна документације може се преузети са званичне интернет презентације града:

**sremskamitrovica.rs**

Додатне информације могу се добити на телефон 022/215-2129.

**РОК ЗА ПОДНОШЕЊЕ ПРИЈАВА:**

Рок за подношење пријаве и предлога програма је 15 дана од дана објављивања конкурса на званичној интернет презентацији Града Сремска Митровица и порталу е-Управа.

**ДОДЕЉИВАЊЕ СРЕДСТАВА**

За спровођење јавног конкурса начелник Градске управе за пољопривреду и заштиту животне средине, посебним решењем именује Конкурсну комисију.

Конкурсна комисија има 3 члана и исти су дужни да након именовања потпишу изјаву да немају приватни интерес у вези са радом и одлучивањем комисије односно спровођењем конкурса (Изјава о непостојању сукоба интереса).

Неблаговремене и непотпуне пријаве, пријаве које нису поднете на прописаним обрасцима и пријаве које нису у складу са условима јавног конкурса, неће бити разматране. Такође неће бити разматрани ни пријаве оних подносилаца који нису наменски оправдали средства добијена у 2018. години, као и оних која нису доставила наративне и финансијске извештаје о правдању средстава добијених у 2018. години.

Применом наведених критеријума, Комисија сачињава Листу вредновања и рангирања која ће бити објављена на званичној интернет страници Града Сремска Митровица и порталу е-Управа, у року од 60 дана од дана истека рока за подношење пријава.

Учесници конкурса имају право увида у поднете пријаве и документацију приложену уз пријаве, у року од 3 (три) дана од дана објављивања Листе вредновања и рангирања, као и право приговора на објављену листу, у року од 8 дана од дана њеног објављивања.

Решење о приговору, начелник Управе доноси у року од 15 дана од дана његовог пријема.

Одлуку о избору програма, начелник Управе доноси у року од тридесет (30) дана од дана истека рока за подношење приговора и она ће бити објављена на интернет страници Града Сремска Митровица и порталу е-Управа.

**ТРОШЕЊЕ И ПРАВДАЊЕ СРЕДСТАВА**

На основу Одлуке о избору програма, Градска управа за пољопривреду и заштиту животне средине закључује уговор са корисником средстава којим се уређују међусобна права, обавезе и одговорности уговорних страна, а нарочито: утврђен предмет програма, рок у коме се програм реализује, конкретне обавезе уговорних страна, износ средстава и начин обезбеђења и преноса средстава, инструменти обезбеђења за случај ненаменског трошења средстава обезбеђених за реализацију програма, односно за случај неизвршења уговорне обавезе - предмета програма и повраћај неутрошених средстава.

Пре склапања уговора, корисник средстава је дужан да надлежној управи достави изјаву да средства за реализацију одобреног програма нису на други начин већ обезбеђена, као и изјаву о непостојању сукоба интереса и интерни акт о антикорупцијској политици.

Добијена средства могу се користити искључиво за намене за које су додељена.

Корисник средстава је дужан да Градској управи у сваком тренутку омогући праћење реализације пројекта (односно стави на располагање све потребне информације, финансијску документацију, образложење у вези са пројектом и омогући мониторинг посету).

За програме чије је трајање дуже од шест (6) месеци и чија је вредност одобрених средстава већа од 500.000,00 динара, реализује се најмање једна мониторинг посета у току трајања програма.

Након завршетка реализације пројектних активности, корисник средстава у обавези је да Градској управи за пољопривреду и заштиту животне средине, најкасније до 15. децембра 2019. године, поднесе наративни и финансијски извештај о њиховом утрошку. Наративни и финансијски извештај садржи: детаљан опис активности и резултата реализације програма у односу на планиране активности дефинисане уговором, образложење за свако одступање од програма, приказ буџета са прегледом свих трошкова који су настали током извештајног периода, као и целокупну документацију која оправдава настале трошкове.

Неутрошена или ненаменски утрошена средства морају бити враћена (са припадајућом каматом у случају ненаменског трошења), у буџет Града Сремска Митровица, до 31. децембра 2019. године.

На све што није утврђено овим Конкурсом примењиваће се одредбе Уредбе о средствима за подстицање програма или недостајућег дела средстава за финансирање програма од јавног интереса које реализују удружења ("Службени гласник РС" бр. 16/18).

**Н А Ч Е Л Н И К**

**Владимир Настовић дипл.инг.пољопривреде**